Skoleskibet Danmark, som hører hjemme i Frederikshavn, har taget den lange vej til New York, hvor de deltager i global klimauge.

Mette Frederiksen var mandag på besøg på Skoleskibet Danmark, da skibet lagde til kaj i New York. Skibet var vært for et event, hvor flere end 150 gæster deltog, og en af dem var statsministeren, som var blandt talerne. Skoleskibet skal huse 15 forskellige events, som i de næste dage løber af stablen i forbindelse med verdens største globale klimauge. Derfor omhandlede den danske statsministers tale vigtigheden af den grønne omstilling. Og besøget på den amerikanske østkyst er en stor oplevelse for skibets 80 elever, der er ombord. - Eleverne er topmotiverede. De beværter gæsterne ombord, viser gæsterne rundt på skibet og fortæller om, hvad uddannelsen til skibsassistent egentlig indebærer. Der er smil og energi fra morgen til aften hos både elever og besætning, siger Pia Ankerstjerne, der er direktør for Skoleskibet og MARTEC, som administrerer skibet. Når Skoleskibet Danmark ikke er på vandet, holder den hjemme i Frederikshavn, hvor maritimuddannelsescentret MARTEC bruger den. GALLERI: Se billederne fra statsministerens besøg på Skoleskibet Danmark.